Uredba Sveta (ES) št. 905/98

z dne 27. aprila 1998

o spremembah Uredbe (ES) št. 384/96 o zaščiti proti dampinškem uvozu iz držav, ki niso članice Evropske skupnosti

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 Pogodbe,

ob upoštevanju predloga Komisije,

ker je z Uredbo (ES) št. 384/96 [1] (v nadaljnjem besedilu "osnovna proti dampinška uredba") Svet sprejel skupna pravila za zaščito proti dampinškem uvozu iz držav, ki niso članice Evropske skupnosti;

ker je z Uredbo (ES) št. 519/94 [2] Svet sprejel skupna pravila za uvoz iz določenih tretjih držav, ki so naštete v seznamu v Prilogi I navedene uredbe;

ker člen 2(7) Uredbe (ES) št. 384/96 določa, da se v primerih uvoza iz držav z netržnim gospodarstvom, zlasti iz tistih držav, za katere se uporablja Uredba (ES) št. 519/94, normalna vrednost določa na podlagi cene ali računsko določene vrednosti v analognem tržnem gospodarstvu tretje države;

ker je proces reforme v Rusiji in v Ljudski republiki Kitajski v temeljih spremenil njuni gospodarstvi in je pripeljal do pojava podjetij, za katera prevladujejo pogoji tržnega gospodarstva; ker sta se obe državi premaknili iz gospodarskega položaja, zaradi katerega se je uporabljala analogna metoda države;

ker je primerno pregledati proti dampinško prakso Skupnosti, da se bodo lahko upoštevale spremenjene gospodarske razmere v Rusiji in Ljudski republiki Kitajski; ker je zlasti primerno določiti, da se lahko normalna vrednost določa v skladu s pravili, ki se uporabljajo za države s tržnim gospodarstvom v primerih, kjer je mogoče dokazati, da tržni pogoji prevladujejo za enega ali več proizvajalcev, ob upoštevanju preiskave v zvezi s proizvodnjo in prodajo zadevnega proizvoda;

ker je ustrezno določiti, da se bo izvajalo preverjanje glede tega, ali tržni pogoji prevladujejo, na podlagi primerno utemeljenih zahtev enega ali več proizvajalcev, ki so predmet preiskave in ki želijo izkoristiti možnost, da se njihova normalna vrednost določi na podlagi pravil, ki veljajo za države s tržnim gospodarstvom;

ker je za uvedbo revidirane prakse za Rusijo in Ljudsko republiko Kitajsko primerno odstraniti iz člena 2(7) osnovne protidampinške uredbe sklicevanje na seznam držav, ki je priložen Uredbi (ES) št. 519/94, in namesto tega dodati v opombo pod črto revidiran seznam zadevnih držav,

SPREJEL NASLEDNJO UREDBO:

Člen 1

Člen 2(7) Uredbe (ES) št. 384/96 se nadomesti z naslednjim:

"7. (a) V primeru uvoza iz držav brez tržnega gospodarstva [3], se določi normalna vrednost na podlagi cene ali računsko določene vrednosti v tretji državi s tržnim gospodarstvom ali cene, ki velja pri izvozu iz te tretje države v druge države, vključno s Skupnostjo, ali, kjer to ni mogoče, na kateri koli drugi razumni osnovi, vključno s ceno, ki se je dejansko plačevala ali se plačuje v Skupnosti za podoben proizvod, po potrebi primerno prilagojeni, tako da vsebuje razumno profitno maržo.

Primerna tretja država s tržnim gospodarstvom se izbere na smiseln način, pri čemer se ustrezno upoštevajo vse zanesljive informacije, ki so dostopne v času izbire. Upoštevajo se tudi roki; kjer je to primerno, se uporabi tretja država s tržnim gospodarstvom, ki je predmet iste preiskave.

Strani, udeležene v preiskavi, se obvesti kmalu po začetku preiskave za predvideno tretjo državo s tržnim gospodarstvom, pri čemer imajo 10 dni časa za pripombe.

(b) Pri proti dampinških preiskavah, ki obravnavajo uvoz iz Ruske federacije in Ljudske republike Kitajske, se bo določila normalna vrednost v skladu z odstavki od 1 do 6, če se dokaže na podlagi ustrezno utemeljenih zahtevkov enega ali več proizvajalcev v preiskavi in v skladu s kriteriji in postopki, določenimi v pododstavku (c), da pogoji tržnega gospodarstva za tega proizvajalca oz. proizvajalce prevladujejo glede proizvodnje in prodaje zadevnega podobnega izdelka. Če ni tako, se uporablja pravilo, določeno v pododstavku (a).

(c) Zahtevek pod pododstavkom (b) mora biti vložen pisno in vsebovati zadostne dokaze, da proizvajalec deluje v pogojih tržnega gospodarstva, to je, če:

- se odločitve podjetij glede cen, stroškov in vložkov, vključno npr. s surovinami, stroški tehnologije in dela, obsegom proizvodnje, prodajo in vlaganji sprejemajo kot odziv na tržne signale, ki odražajo ponudbo in povpraševanje, in brez večjega vmešavanja države s tem v zvezi, stroški za glavne vložke pa v glavnem odražajo tržne vrednosti,

- imajo podjetja jasno določeno zbirko računovodskih evidenc, ki se pregledujejo neodvisno, v skladu z mednarodnimi računovodskimi standardi in se uporabljajo v vse namene,

- proizvodni stroški in finančna situacija podjetij niso podvrženi bistvenemu izkrivljanju, ki se prenaša še iz predhodnega sistema netržnega gospodarstva, zlasti v zvezi z amortizacijo sredstev, druge vrste odpisov, blagovne menjave in plačila preko kompenzacij dolgov,

- za zadevna podjetja velja stečajno pravo in pravo lastninskih razmerij, ki zagotavlja pravno varnost in stabilnost za delovanje podjetij, in

- se pretvorbe glede menjalnega tečaja izvajajo po tržnem tečaju.

Ocena ali proizvajalec izpolnjuje gornja merila, je sprejeta v treh mesecih po sprožitvi preiskave, po podrobnem posvetovanju Svetovalnega odbora in po tem, ko je dobila industrija Skupnosti priložnost podati svoje pripombe. Ta ocena ostane v veljavi ves čas preiskave."

Člen 2

Ta uredba začne veljati dne 1. julija 1998.

Uporablja se za vse protidampinške preiskave, ki bodo sprožene po datumu njenega začetka veljavnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 27. aprila 1998

Za Svet

Predsednik

R. Cook

[1] UL L 56, 6.3.1996, str. 1, Uredba, spremenjena z Uredbo (ES) št. 2331/96 (UL L 317, 6.12.1996. str. 1).

[2] UL L 67, 10.3.1994, str. 89. Uredba, nazadnje spremenjena z Uredbo (ES) št. 847/97 (UL L 122, 14.5.1997, str. 1).

[3] Vključno z Albanijo, Armenijo, Azerbajdžanom, Belorusijo, Gruzijo, Kazahstan, Severno Korejo, Kirgizijo, Moldavijo, Mongolijo, Tadžikistan, Turkmenijo, Ukrajino, Uzekistan, Vietnam.

--------------------------------------------------